ברברה עמיאל

ברברה ג'ואן עמיאל, הברונית בלאק מקרוסהרבור (באנגלית: Barbara Joan Estelle Amiel, Baroness Black of Crossharbour; נולדה ב-4 בדצמבר 1940) היא סופרת, בעלת טור, עיתונאית ואשת חברה יהודיה בריטית. אשתו (בנישואיה החמישיים) של איל התקשורת לשעבר קונרד בלק, שבשנת 2007 נשפט ל-6.5 שנות מאסר, לאחר שהורשע בארצות הברית בארבעה סעיפי מרמה ושיבוש הליכי חקירה, ובגניבת מיליוני דולרים מאימפריית התקשורת שלו ובעלי המניות מהציבור.
ביוגרפיה
עמיאל נולדה למשפחה יהודית בעיירה ווטפורד, שבמחוז הרטפורדשייר, בתה של ורה איסרלס (לבית בארנט) והרולד ג'ופרה עמיאל . אביה היה עורך דין ושירת כקצין באיטליה במהלך מלחמת העולם השנייה, אך שוחרר בגלל פציעה. הוריה התגרשו כשהייתה בת שמונה, לאחר שאביה עזב את אמה לטובת אישה אחרת.

אמה של עמיאל נישאה מחדש, ובנובמבר 1952, הזוג היגר עם ברברה, אחותה ואחיה למחצה, להמילטון, אונטריו, קנדה. היא מעולם לא ראתה שוב את אביה הביולוגי לאחר שאמה נישאה מחדש. קשיים משפחתיים, כולל תקופה שבה אביה החורג היה מובטל, הביא שמגיל 14 החלה לעבוד כדי לתמוך בעצמה. אביה הביולוגי התאבד בשנת 1956 לאחר שהתגלה כי גנב כספים מלקוחותיו. משפחתה של עמיאל החליטה לא לחשוף את המידע הזה בפניה; היא לא גילתה את האמת במשך שלוש שנים. בשנת 1959 החלה ללמוד באוניברסיטת טורונטו לתואר בפילוסופיה ובאנגלית. היא אהדה את הקומוניזם, והשתתפה בשנת 1962 בפסטיבל העולם הסובייטי לנוער וסטודנטים בהלסינקי, פינלנד.

החל מסוף שנות השישים עבדה כעיתונאית ושדרנית טלוויזיה בקנדה. בשנים 1983–1985 הייתה האישה הראשונה בתפקיד העורך של העיתון "טורונטו סאן". לאחר שובה ללונדון, בשנים 1986–1999, הייתה עמיאל בעלת טור בעיתון "הטיימס", ומ-1991, בעלת טור פוליטי ב"סאנדיי טיימס". בשנת 1995 היא עברה ל"דיילי טלגרף", שהייתה אז בבעלות קונרד בלאק, לו נישאה ב-1992. שם כתבה מאמרים העוסקים בעיקר בפוליטיקה בינלאומית. בעיתון הוביל קו ימני פרו-ישראלי. בנוסף קיבלה תפקיד כסגנית הנשיא באימפריית התקשורת שלו, קונצרן ההוצאה לאור "הולינג'ר אינטרנשיונל" .

בנובמבר 2003 הודיעה חברת "הולינג'ר אינטרנשיונל" כי חקירה פנימית שביצעה העלתה כי קונרד בלק, דייוויד ראדלר, סמנכ"ל הכספים, ובכירים נוספים קיבלו תשלומים לא מאושרים בהיקף של 218.4 מיליון דולר על חשבון בעלי המניות מהציבור. במהלך המשפט נחשף כי עמיאל עצמה קיבלה 6.7 מיליון דולר בשכר, בונוסים ועמלות מהחברה במהלך שבע השנים שבהן הייתה סגנית נשיא, אף על פי שבפועל כמעט לא ביצעה שום משימות בתפקיד זה. בין השנים 1998 ל-2003 שימשה עמיאל כבעלת טור ב-"שיקגו סאן טיימס" של בעלה, והרוויחה 1.3 מיליון דולר עבור כתיבת מספר מוגבל של מאמרים. בשנת 2007 נשפט בלק ל-6.5 שנות מאסר, לאחר שהורשע בארבעה סעיפי מרמה ושיבוש הליכי חקירה.
חיים אישיים
עמיאל הייתה נשואה ארבע פעמים. נישואיה הראשונים לגארי סמית' ב-1964 היו קצרים. נישואיה השניים היו למשורר, השדרן והסופר ג'ורג' ג'ונאס מ-1974 עד 1979. האוריינטציה הפוליטית שלה עברה משמאל לימין במהלך נישואיה לג'ונאס, תהליך המתואר ב"וידויים", ספר הזיכרונות שלה משנת 1980. נישואים שלישיים בשנת 1984 היו לאיש העסקים דייוויד גרהאם, אך בני הזוג נפרדו בסביבות 1988, ובסופו של דבר התגרשו ב-1990.

המו"ל לורד ויידנפלד הפך לחברו של עמיאל, ולמשך זמן מה המאהב שלה. ב-21 ביולי 1992, היא נישאה לקונרד בלאק. בשנת 2001, אמיאל הפכה לליידי בלאק לאחר שבעלה זכה בתואר אצולה.
לקריאה נוספת
 איילת כרמל, תיק אישי: 40 טייקונים בינלאומיים, ידיעות אחרונות - ספרי חמד - גלובס, 2006. עמ' 68.

קישורים חיצוניים

 פרופיל של ברברה עמיאל באתר הגרדיאן הבריטי 

הערות שוליים

קטגוריה:ברונים בריטים
קטגוריה:עיתונאיות בריטיות
קטגוריה:עיתונאים יהודים בריטים
קטגוריה:בעלי טור יהודים בריטים
קטגוריה:סופרות יהודיות בריטיות
קטגוריה:זוכי פרס אדגר
קטגוריה:עיתונאיות יהודיות
קטגוריה:בריטיות שנולדו ב-1940
קטגוריה:בריטים שנולדו ב-1940